Kuna Pärnu Maxima XXX töötajatest kolm andsid positiivse koroonaproovi, otsustas poekett pärast linnapea ning pääste- ja terviseameti juhtidega konsulteerimist, et kauplus jääb suletuks kuni esmaspäeval kella 13-ni.

"Jõudsime ühisele arusaamisele, et kõige turvalisem nii klientidele kui ka töötajatele on kaupluse sulgemine 48 tunniks, mistõttu avame Pärnu Maxima XXX kaupluse esmaspäeval, 6. aprillil kell 13," ütles Maxima Eesti tegevjuht Edvinas Volkas pressiteate vahendusel.

Testitud 143 töötajast 140, kelle test oli negatiivne, jätkavad kaupluse avamisel tööd ning jätkub ka pidev töötajate tervise monitoorimine.

"Oleme kindlad, et ellu viidud meetmed tõstavad veelgi turvalisust ja ohutust kaupluses, kuid suur palve ka klientidele – palume haigusnähtudega poodi ostlema mitte tulla, sest vaid üheskoos on võimalik vähendada nakatumisohtu nii töötajatel kui ka klientidel toidupoodides, mis on meile kõikidele eluks vajalik, et raske aeg üle elada," märkis Volkas.

Laupäevase teate kohaselt plaanis ettevõte Pärnu kaupluse avada juba pühapäeval.